En svensk sejler-familie er torsdag formiddag i akut havsnød. Læsø Redningsstation og en redningshelikopter fra Aalborg er sendt afsted.

Omkring 8 fik Søværnets Operative Kommando en melding fra den svenske familie om, at deres skib tog vand ind. Det skete, da det svenske skib var lige nord for Læsø. Den svenske familie, far, mor og to børn og to hunde, sejler i en tidligere svensk fiskekutter, der er lavet op til privat brug. Der arbejdes lige nu på at sætte pumpeudstyr ind, så vandet, der tages ind, kan blive pumpet ud igen. På den måde forsøger Læsø Redningsstation at forhindre skibet i at synke. - Den melding, jeg har fået, er, at det går, og planen er at bugsere skibet ind til Læsø, lyder meldingen fra Søværnets Operative Kommando.